**ΔΕΛΤΙΟ ΤΥΠΟΥ**

**Επιτυχής συμμετοχή της Enterprise Greece στο IHIF 2025**

**Η Ελλάδα στο Επίκεντρο των Διεθνών Επενδύσεων στη Φιλοξενία**

**Αθήνα, 10 Απριλίου 2025** | Η Enterprise Greece ολοκλήρωσε με επιτυχία τη συμμετοχή της στο International Hospitality Investment Forum (IHIF) 2025, το κορυφαίο παγκόσμιο συνέδριο για τις επενδύσεις στον τουρισμό και τη φιλοξενία, που πραγματοποιήθηκε στο Βερολίνο από τις 31/3 έως τις 2/4.

Το IHIF συγκεντρώνει κάθε χρόνο τους σημαντικότερους επαγγελματίες του κλάδου, συνδέοντας ολόκληρη τη βιομηχανία της φιλοξενίας και προσελκύοντας πάνω από 2.500 συνέδρους, περισσότερους από 700 διεθνείς επενδυτές με συνολικά υπό διαχείριση κεφάλαια ύψους 581 δισ. δολάρια, καθώς και περισσότερα από 500 ανώτατα στελέχη (C-suite executives, Αντιπροέδρους και Διευθυντές). Επιπλέον, στο πρόγραμμα του συνεδρίου συμμετείχαν περισσότεροι από 190 εξειδικευμένοι ομιλητές που διαμορφώνουν τις εξελίξεις στο τομέα της φιλοξενίας παγκοσμίως.

Η σημασία του συγκεκριμένου συνεδρίου έγκειται στο γεγονός ότι φέρνει σε επαφή επενδυτές και φορείς λήψης αποφάσεων με ξενοδοχειακούς ομίλους, αναπτυξιακές εταιρείες και κυβερνητικούς εκπροσώπους. Η θεματολογία του καλύπτει όλο το φάσμα της φιλοξενίας, από τις νέες τάσεις στις ξενοδοχειακές επενδύσεις έως τις καινοτόμες προσεγγίσεις στον βιώσιμο τουρισμό και τις αναδυόμενες αγορές. Σε ετήσια βάση παρουσιάζονται τα πλέον σύγχρονα επιχειρηματικά μοντέλα που αναδεικνύουν τις νέες ευκαιρίες ανάπτυξης και επένδυσης στο κλάδο.

Κατά τη διάρκεια της διοργάνωσης, η Enterprise Greece παρουσίασε τις επενδυτικές ευκαιρίες στην ελληνική αγορά φιλοξενίας, αναδεικνύοντας τη δυναμική ανάπτυξης που εμφανίζει ο κλάδος, τις στρατηγικές υποδομές και τα επιτυχημένα μοντέλα συνεργασίας δημόσιου και ιδιωτικού τομέα (PPP). Σε αυτό το πλαίσιο διοργάνωσε υψηλού επιπέδου επενδυτικό πάνελ με θέμα «Destination Converse + Connect – The Greek Edge – Navigating Investment Trends in Hospitality’s Hotpot» και στόχο την ανάλυση από κορυφαίους επαγγελματίες του κλάδου, επενδυτές και stakeholders, των τελευταίων τάσεων και των επενδυτικών ευκαιριών στον ταχύτατα αναπτυσσόμενο τουριστικό τομέα της Ελλάδος.

Η συζήτηση επικεντρώθηκε στους παράγοντες που καθιστούν την Ελλάδα ιδανικό προορισμό για επενδύσεις, ενώ παράλληλα συζητήθηκαν οι παράγοντες που επηρεάζουν την επιλογή προορισμών και brands, καθώς και οι προοπτικές ανάπτυξης σε ανερχόμενες περιοχές και νέες κατηγορίες φιλοξενίας. Οι ομιλητές ανέλυσαν τη δυναμική της ελληνικής αγοράς, εστιάζοντας σε asset classes όπως resorts, mixed-use developments και branded residences, ενώ συζητήθηκε επίσης και η σημασία του ρυθμιστικού πλαισίου στις επενδυτικές αποφάσεις.

Ομιλητές ήταν ο Sachin Gupta, Managing Director, AGC Equity Partners, Li Zhang, Senior Vice President, Brookfield, Αλέξανδρος Βασιλικός, Πρόεδρος του Ξενοδοχειακού Επιμελητηρίου Ελλάδος και Πρόεδρος της HOTREC, Νikita Kapustkin, Director of Development Southern Europe, HYATT και Αlex Robinson, Director, STR. Συντονίστρια της συζήτησης ήταν η κα Χίλντα Αλυσανδράτου, Διευθύντρια Προσέλκυσης Επενδύσεων της Enterprise Greece στους κλάδους τουρισμού, ακινήτων και δημιουργικών βιομηχανιών.

Η Enterprise Greece διεξήγαγε στοχευμένες B2B συναντήσεις με κορυφαίους διεθνείς επενδυτές, developers και χρηματοπιστωτικούς οργανισμούς, επιβεβαιώνοντας το ισχυρό ενδιαφέρον για την ελληνική αγορά φιλοξενίας.

Αναφερόμενος στη φετινή διοργάνωση, ο Διευθύνων Σύμβουλος της εταιρείας, Δρ. Μαρίνος Γιαννόπουλος δήλωσε: «*Η επιτυχημένη παρουσία μας στο IHIF 2025 επιβεβαιώνει τη θέση της Ελλάδας ως προορισμού αιχμής για στρατηγικές επενδύσεις στον τουρισμό και τη φιλοξενία. Το έντονο ενδιαφέρον των διεθνών επενδυτών και η δυναμική των συνεργασιών που προωθήσαμε, ενισχύουν περαιτέρω τη συνεχή ανάπτυξη του τουριστικού τομέα της χώρας μας. Η Enterprise Greece παραμένει αφοσιωμένη στη στήριξη των επενδυτών, παρέχοντας καθοδήγηση, διευκολύνοντας νέες επιχειρηματικές πρωτοβουλίες στη χώρα και υποστηρίζοντας τη διαδικασία υλοποίησης νέων έργων που συμβάλλουν στην αειφόρο ανάπτυξη και την οικονομική πρόοδο της Ελλάδας».*

Με αφορμή την επιτυχημένη παρουσία της χώρας μας στην IHIF 2025, ο κ. Γιαννόπουλος αναφέρθηκε και στο μεγάλο διεθνές event για το Real Estate και Hospitality (R&R) που θα φιλοξενήσει και φέτος η χώρα μας: «*Με μεγάλη χαρά και ικανοποίηση ανακοινώνουμε ότι το Resort & Residential Hospitality Forum (R&R), μία από τις σημαντικότερες διεθνείς διοργανώσεις στον χώρο της φιλοξενίας και των παραθεριστικών ακινήτων, θα πραγματοποιηθεί για ακόμη μια χρονιά στην Ελλάδα. Η εξέλιξη αυτή είναι αποτέλεσμα της στρατηγικής μας συνεργασίας με την Questex, διοργανώτρια εταιρεία του φόρουμ, και αποτελεί μια σημαντική αναγνώριση της δυναμικής της ελληνικής αγοράς. Το R&R Forum στην Ελλάδα θα αποτελέσει ορόσημο για την προσέλκυση νέων επενδύσεων και την ανάδειξη των ευκαιριών που προσφέρει η χώρα στον τομέα της τουριστικής και παραθεριστικής ανάπτυξης.»*

**Enterprise Greece**

Ο Οργανισμός Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr